สยบข่าวลือ ปลด‘วรภัค’ พ้นกรุงไทย
คลังเมินปลด &#8220;วรภัค ธันยาวงษ์&#8221; พ้นเก้าอี้กรรมการผู้จัดการ ธนาคารกรุงไทย
28 พ.ค. 2558

คลังเมินปลด “วรภัค ธันยาวงษ์” พ้นเก้าอี้กรรมการผู้จัดการ ธนาคารกรุงไทย
นายสมหมาย ภาษี รมว.คลัง เปิดเผยว่า กระทรวงการคลังจะไม่เข้าไปแทรกแซงเรื่องภายในของธนาคารกรุงไทย แม้จะมีพนักงานส่วนหนึ่งออกมาประท้วงการทำงานของ นายวรภัค ธันยาวงษ์ กรรมการผู้จัดการ ธนาคารกรุงไทย และขณะนี้คลังมีงานอื่นที่สำคัญกว่าต้องดำเนินการ
“เท่าที่รู้มีพนักงานมากพอสมควรไม่ชอบนายวรภัค ซึ่งเป็นเรื่องปกติของทุกองค์กร ผมจึงนิ่งเฉยในเรื่องนี้ นายวรภัคยังไม่เคยมาบอกผมว่ามีคนอยากให้เขาออกจากตำแหน่ง จึงไม่จำเป็นต้องทำหรือตัดสินใจอะไร” นายสมหมาย กล่าว
แหล่งข่าวจากคณะกรรมการธนาคารกรุงไทย เปิดเผยว่า กระทรวงการคลังในฐานะผู้ถือหุ้นใหญ่ธนาคารกรุงไทยยังพอใจในการบริหารงานของนายวรภัค ที่ทำงานในตำแหน่งมา 2 ปี ได้ปรับปรุงวิธีการทำงานของธนาคารให้ดีขึ้น ส่วนหนึ่งมาจากการเป็นผู้บริหารธนาคารต่างประเทศมาก่อนจึงทำงานในเชิงรุก แต่ธนาคารกรุงไทยยังมีการทำงานที่เป็นระบบราชการอยู่บ้าง ทำให้มีพนักงานไม่พอใจการทำงานของกรรมการผู้จัดการ
สำหรับปัญหาเรื่องการรับคนนอกเข้ามาทำงาน ทางกรรมการเห็นว่ามีความจำเป็นเพื่อปรับปรุงประสิทธิภาพการทำงานของธนาคาร และยกระดับให้เป็นธนาคารชั้นนำอันดับหนึ่งของประเทศ จากปัจจุบันอยู่ที่ระดับ 3-4 เท่านั้น
ขณะที่หนี้เสียของธนาคารที่เพิ่มขึ้นและพนักงานนำไปโจมตีผู้บริหารนั้น คณะกรรมการได้รับการรายงานมาโดยตลอดว่ามีการเพิ่มขึ้นจริง แต่เป็นการเพิ่มขึ้นของหนี้เสียรายย่อย  โดยเฉพาะสินเชื่อซื้อบ้าน เนื่้องจากตอนมีการพิจารณาปล่อยสินเชื่อตามพื้นที่ แต่ภายหลังมีการปรับปรุงกระบวนการปล่อยสินเชื่อใหม่ มีการตั้งหน่วยงานขึ้นมาพิจารณาสินเชื่อรายย่อย รายกลาง และรายใหญ่ ทำให้คุณภาพสินเชื่อดีขึ้น
ด้าน นายวรภัค กล่าวว่า การปรับเปลี่ยนระบบงานของธนาคารได้รายงานต่อคณะกรรมการธนาคาร และ รมว.คลัง ให้ทราบเป็นระยะว่าได้ปรับปรุงเปลี่ยนแปลงและจะเกิดผลดีต่อธนาคารอย่างไร
“ผมเข้มงวดเรื่องการปล่อยสินเชื่อที่จะต้องเป็นไปตามระบบการบริหารความเสี่ยง และการจัดซื้อจัดจ้าง ที่สั่งการไปว่าจะต้องไม่มีการจัดทำโดยวิธีพิเศษเด็ดขาด ทุกรายการจะต้องมีการประกวดราคา ประมูล ไม่ให้เกิดการรั่วไหล ซึ่งอาจจะมีผู้ที่เสียผลประโยชน์ไม่พอใจการทำงาน จึงปล่อยข่าวว่าผมบริหารจนเกิดหนี้เสียมากมายให้นักลงทุนตกใจ” นายวรภัค กล่าว